
Testnevelő tanárok megítélése, társas támogatás és életmód

Jelenlegi kutatásomhoz azért választottam ezt a témát, mert, manapság jelentős változások történnek a sport területén, Magyarországon. Gondolok itt az olimpiai eredményekre, melyek jó példát állíthatnak a fiataloknak; a mindennapos testnevelés bevezetésére, melytől komoly eredményeket várna a lakosság egészségügyi állapotát tekintve.
A fiatalkorúak körében, a társak hatása igen jelentős. Ezen szempontok figyelembevételével a kutatásomban rávilágítok, hogy a testnevelő tanároknak milyen lehetőségei vannak az egészséges életmód kialakításában.
A felmérést a kecskeméti Katona József Gimnázium, és a kecskeméti Gáspár András Szakközépiskola, Szakiskola és Kollégium tanulói körében végeztem, véletlenszerűen kiválasztott osztályok (9-12. évfolyamok, 14-19 évesek) segítségével (n=216). A válaszadási arány 100%-os. A tanulók átlagéletkora 16,19 év (szórás 1,27 év). A válaszadók 65,7%-a fiú, 34,3%-a pedig lány volt.
A kérdőív kérdései a szociodemográfiai változókon túl kiterjedtek a fiatalok tanulmányi eredményeire, sportolási szokásaira, sportág választásuk motivációjára, táplálkozási szokásaikra, káros egészségmagatartási attitűdjeikre, a társas hatások témakörére és a testnevelőik kompetenciáira is. A kérdőív kitöltése körülbelül 30 percet vett igénybe.
A testnevelő tanárokra nagy felelősség hárul. Ezt alátámasztja az az eredmény is, miszerint a válaszadó diákok 22,1%-a változtatna az életmódján, ha a testnevelője figyelmeztetné, ennek a szükségességére.
Arra a kérdésre, hogy: A testnevelőd bíztatása segít egy feladat megoldásában vagy inkább hátráltat? a válaszadók 97,6%-a azt válaszolt, hogy segít nekik a testnevelőjük biztatása
A megkérdezettek 77,7%-a azt írta a testnevelőjéről, hogy nagy tudással rendelkező sportszakember, ezzel szemben a diákok 61,4%-a azt írta, hogy nem szoktak beszélgetni az egészséges életmódról a testnevelő tanárukkal. Tehát nemcsak az a fontos, hogy a testnevelő tanár jól képzett legyen, hanem, hogy a megfelelő kompetenciákkal is rendelkezzen.
A válaszadók 70 %-a társakkal együtt szívesebben hajtja végre a feladatokat, mint társak nélkül, ebből egyértelműen kiolvasható a társas hatások fontossága, erőssége.
A kutatásból kiderült, hogy diákok számára kiemelkedő jelentőséggel bír a pozitív megerősítés, a dicséret. Szükségük van a motiválásra, hogy a feladatok végrehajtása problémamentes és sikerélményekkel gazdag legyen, ami később igazán megszerettetheti a tanulókkal a sportolást.



